
[bookmark: NGCSBookmark]שתי תביעות כספיות שהדיון בהן אוחד: בתביעה האחת טען התובע לנזקי גוף מחמת רשלנות רפואית של בית החולים סורוקה בטיפול בו לאחר נפילתו מאופני שטח (ת.א. 21592-08-18); בתביעה השנייה טען התובע שאירוע הנפילה הנ"ל היה תאונת דרכים, לאחר שרכב מנועי פגע באופניו ונמלט. בתביעה זו נתבעו פיצויים מקרנית בגין נזקי הגוף שנגרמו לתובע לפי הטענה בתאונה (ת.א. 54209-10-20).  

כללי
1. ביום XXX נפגע התובע, יליד XXX, במהלך אירוע שפרטיו המלאים שנויים במחלוקת בין הצדדים. 

1. ביום 9.8.2018 הגיש התובע כתב תביעה נגד בית החולים סורוקה שבבעלות שירותי בריאות כללית (להלן – בית החולים והקופה) (ת.א. 21592-08-18). בכתב תביעה זה טען התובע כי "ביום XXX נפגע... לאחר שנפל מאופני שטח" וגרס כי הטיפול הרפואי שניתן לו בבית החולים בעקבות אותה נפילה היה רשלני. בית החולים והקופה טענו בכתב הגנתם שלא הייתה כל רשלנות בטיפול בתובע וכן טענו כי יכול שהאירוע היה תאונת דרכים (פסקה 5 לכתב ההגנה). 

1. ביום 22.9.2020 הגישו בית החולים והקופה בקשה לסילוק התביעה על הסף על יסוד הטענה שהאירוע היה תאונת דרכים ובהתאם לעיקרון ייחוד העילה. 

1. ביום 26.10.2020 – XXX – הגיש התובע כתב תביעה נוסף בגין אותו אירוע, הפעם נגד קרנית (ת.א. 54209-10-20). בכתב תביעה זה טען התובע כי "ביום XXX בהיותו רוכב על אופניים נפגע התובע מרכב שטח מסוג 'טרקטורון' בתאונת פגע וברח". התובע טען שאירוע הנפילה היה תאונת דרכים, ובהעדר מידע על הנהג-הפוגע, תבע את קרנית בגין נזקי הגוף שנגרמו לו לטענתו בתאונה. קרנית בכתב הגנתה ביקשה לדחות את התביעה, טענה לשיהוי, והכחישה שהאירוע הוא תאונת דרכים המקימה חבות לקרנית. 

1. הדיון בשתי התביעות אוחד, כשבהסכמת הצדדים הוחלט כי תתברר תחילה השאלה האם מדובר בתאונת דרכים המקימה חבות לקרנית, אם לאו (ראו החלטה מיום 26.10.2021). בקשת בית החולים והקופה לסילוק התביעה נגדם על הסף נותרה תלויה ועומדת, ויש להכריע כמתחייב גם בה.

1. למען שלמות התמונה יצוין כי באוקטובר 2020, במקביל להגשת תביעת התובע נגד קרנית, גם מר XXX, שלפי הנטען רכב לצד התובע בעת האירוע על אופניים משלו, הגיש תביעה נגד קרנית לבית משפט השלום בירושלים, בה נטען שמדובר בתאונת דרכים. תביעה זו תלויה ועומדת XXX.

האירוע: הראיות האובייקטיביות
התיעוד ממגן-דוד-אדום
1. התיעוד הראשוני לאירוע מצוי בתמליל השיחות הטלפוניות שהתקבלו במגן-דוד-אדום בהן הוזעק אמבולנס למקום האירוע (נספח ד' לבקשה לאיחוד תיקים. הוגש 28.10.2020). מדובר בארבע שיחות קצרות שהמודיע קיים עם מגן-דוד-אדום ביום XXX. בשיחות נאמר כך:

"מודיע: מד"א אני צריך אמבולנס דחוף פה ליד XXX.
... תקשיבי, יש פה שתי אנשים שפצועים אני לא אתן לך שום פרטים.
...
מד"א: מה יש שם בדיוק [?] אמבולנס בדרך
מודיע: תאונת אופנוע.
מד"א: מה התהפכו עם אופנוע התנגשו במישהו?
מודיע: אני לא יודע מה הסיפור לא יודע תבואו תראו לא יודע".

"מד"א: תסתכל על המקום תגיד לי מה אתה רואה מה הפגיעות שלהם הם בהכרה מדברים לא מדברים תהיה איתי.
מודיע: הם בהכרה בהכרה אבל צועקים פה מכאבים.
...אין דימום חשוף... אני חושב רק את היד שלו אם אני לא טועה היא שבורה.
מד"א: בסדר אנחנו בדרך אין בעיה.
מודיע: והשני שוכב לא מדבר איתי הוא...
מד"א: מה זה לא מדבר תסתכל עליו.
מודיע: הוא פעיל הוא זז הוא כאילו כזה בהלם".

"מודיע: ...מצאתי פה שני פצועים בשטח כולם זרוקים על הרצפה אחד היד שלו מפורקת לגמרי השני לא יכול להזיז את הרגל.
מד"א: מה זה היד מפורקת לגמרי?
מודיע: תגידי מה זה הסצנות האלה מה את רצינית?".

1. התיעוד הבא לאירוע מופיע בדו"ח פרמדיק מד"א שהגיע לשטח ביום XXX, בעקבות השיחות הטלפוניות דלעיל. בדו"ח נרשם כי "יציאה: 16:03, הגעה: 16:16, מפנה: 16:27, ביעד [=בית החולים סורוקה]: 16:54". כן נרשם בדו"ח "במקום היו שני פצועים. הפצוע שלנו [=התובע] היה שוכב ללא סיפור איבוד הכרה או הקאות. בבדיקה בהכרה מלאה... לא זוכר מה קרה פונה במצב יציב". הפרמדיק אבחן שבר ביד ונכתב: "סוג טראומה: MVA/Road accident". עוד נכתב בדו"ח: "מיקום הנוסע: לא ידוע, חגורה: לא ידוע, סיפור של איבוד הכרה: לא". הפרמדיק ביצע מוניטור, קיבוע ועירוי ונתן לתובע מורפין. עוד צוין בדו"ח: "מקום הנפגע: בכביש, סיבת יציאה: תאונת דרכים" (ק/2).

1. במקביל לפינוי התובע, XXX (הפצוע הנוסף שהיה עם התובע) פונה אף הוא באמבולנס. בדיווח מד"א ביחס לXXX נכתב "מדובר בהתהפכות טרקטורון בשטח. חשד לשבר ברגל ימין" (ק/11).

1. הנה כי כן, במסמכים הראשונים מהדיווח למגן-דוד-אדום ומאמבולנס הפינוי, הגרסה העובדתית מפי המודיע, מפי XXX ומפי אנשי מגן-דוד-אדום, הייתה שמדובר בתאונת דרכים מחמת התהפכות טרקטורון או אופנוע בשטח, כשהתובע טוען שאינו זוכר את הפרטים, ללא איבוד הכרה. 

התיעוד המשטרתי
1. בדו"ח פעולה משטרתי מיום XXX נכתב: "הגעתי למקום התאונה שהתרחשה בשטח XXX. במקום 2 פצועים ואמבולנסים. במקום לא היה כל כלי רכב שמעורב בתאונה ולא היו עדים. שני הפצועים פונו במצב קל עפ"י דברי מד"א..." (ק/9). בדיווח משטרתי נוסף נרשם "מתנא מדווח על כך כי ניידת הגיעה למקום התאונה בשטח אשר מעורבים טרקטורונים ואופנועים אשר הם לא במקום וברחו מהמקום", וכן נרשם "מודיעה ממד"א מדווחת על תאונת אופנוע שני נפגעים מד"א במקום... סוג אירוע מקורי: תאונת דרכים" (ק/9).

התיעוד בבית החולים סורוקה
1. התיעוד שלאחר מכן מופיע בבית החולים סורוקה אליו הגיע התובע ביום XXX בשעה 16:58. בחדר המיון נרשם כי סיבת הפנייה היא "ת.ד.". במסמך מחדר המיון הכירורגי צוין כי התובע נבדק על ידי כירורג בשעה 17:32 ונכתב כי "לדבריו היה מעורב בת.ד. נחבל בראש, ביד ורגל ימין, ועמ"ש. ללא איבוד הכרה. אינו זוכר את המאורע, ללא הקאות"; "בהכרה מלאה"; "חשד לשבר באמה ימין, רגישות בירך וכף רגל ימין"; "CT ראש – ללא ממצא חבלתי וללא ממצא מוקדי תוך מוחי" (ק/4). במכתב השחרור כתב הרופא "בן 22. מתלונן על כאבים ביד ימין, בצוואר ובאגן. לדבריו, נפל מסוס... מציין איבוד הכרה ולא זוכר את הנסיבות של החבלה" (ק/3).

1. XXX הגיע אף הוא לחדר המיון בבית החולים סורוקה, וביחס אליו נכתב במכתב השחרור כי "הובל ע"י מד"א בעקבות תאונת טרקטורון, ישב מאחור, לא זוכר את פרטי האירוע. לדבריו איבוד הכרה לזמן קצר. בבדיקה: בהכרה מלאה, מתמצא בזמן ובמקום" (ק/12). יוער כי ב"כ התובע טען כאילו הכיתוב לפיו XXX היה מעורב ב"תאונת טרקטורון, ישב מאחור" אינו כיתוב ברור. אולם, המעיין במסמך מגלה שהכיתוב, גם אם אינו משופר, ברור דיו במובן זה שניתן להבחין ולקרוא את הכתוב האמור. בנספח למכתב השחרור מבית החולים סורוקה נכתב בעניינו של XXX "לדבריו אחה"צ נפל מסוס ונפגע ברגלו" (ק/12).

1. כלומר, ממסמכי בית החולים עולה שהתובע דיווח תחילה שהאירוע היה תאונת דרכים ושאינו זוכר את האירוע ללא איבוד הכרה ואחר כך העלה גרסה של נפילה מסוס. ביחס לXXX צוין תחילה שמדובר בתאונת טרקטורון, בו XXX ישב מאחור, ואחר כך הועלתה גרסת הנפילה מסוס.

התיעוד בקופת חולים
1. יומיים לאחר האירוע, בביקורו של התובע אצל רופאת המשפחה בקופת חולים כללית ביום XXX, בשעה 10:25 נכתב "סוג ביקור: 12 תאונה אישית", "תאריך תאונה: XXX", "תלונות/ סיבת הפניה: מצב לאחר נפילה" (ראו תיק מוצגי התובע מיום 20.5.2020).

1. באותו יום, XXX בשעה 10:39, ביקר גם XXX אצל רופאת המשפחה שלו בקופת חולים כללית. הרופאה רשמה: "סיבת הפנייה לפני יומיים נפל מסוס" (ק/13).

1. כלומר, יומיים לאחר האירוע XXX שב והעלה את גרסת הנפילה מסוס. לעומתו, התובע תיאר את האירוע באופן מעורפל ("מצב לאחר נפילה"). וראו גם התיאור המעורפל של האירוע על ידי התובע כעבור מספר ימים, ביום XXX, עת שב התובע לבית החולים סורוקה לצורך ניתוח באמה ימין. בתיאור הדברים רשם הרופא "לפני כשבוע נפל ונחבל באמה מימין" (ראו תיק מוצגי התובע מיום 20.5.2020).

התביעות למוסד לביטוח לאומי
1. ביום XXX – כשבועיים לאחר האירוע – הגיש התובע תביעה למוסד לביטוח לאומי לתשלום דמי תאונה ביחס לאירוע מיום XXX. בטופס התביעה נרשם מפי התובע כי "רכבתי על סוס", "נפלתי מסוס ושברתי את היד". התובע סימן בטופס כי באירוע "לא נכחו עדים" חרף נוכחותו של XXX באירוע. התובע לא השיב בטופס על השאלה האם מדובר בתאונת דרכים (ק/5). לדברי התובע, רעייתו מילאה את הפרטים בטופס, אך הוא חתם עליו ואישרם (עמ' 39-38 לפרוטוקול).

1. ביום XXX – כשלושה חודשים לאחר האירוע – הגיש XXX תביעה למוסד לביטוח לאומי לתשלום דמי תאונה. בתביעה כתב XXX כי "רכבתי על סוס", "הסוס נבהל לפתע והעיף אותי מגבו". XXX סימן בטופס כי לא מדובר בתאונת דרכים, וכי התובע היה עד לתאונה (ק/16). 

1. הנה כי כן, במועד זה דבקו התובע וXXX בגרסת הנפילה מסוס במסגרת תביעות שהגישו למוסד לביטוח לאומי, אם כי התובע גרס שלאירוע לא היו עדים חרף העובדה שXXX היה עד לו.

בדיקות רפואיות נוספות
1. ביום XXX שב התובע לביקור נוסף בבית החולים סורוקה. בביקור זה נכתב בנוגע לאירוע כי "נפילה מאופניים ב- XXX" (ראו תיק מוצגי התובע מיום 20.5.2020). זהו המסמך הראשון – שלושה חודשים לאחר האירוע – בו מופיעה גרסת הנפילה מאופניים במסמכים הנוגעים לתובע. 

1. משלב זה החל התובע לדבוק בגרסת הנפילה מאופניים, אם כי לעת הזו ללא אזכור של מעורבות רכב מנועי כלשהו. גרסה זו, שכאמור באה לעולם כשלושה חודשים לאחר האירוע, החליפה את הגרסאות הקודמות ובהן הגרסה מעוררת התהיות בדבר נפילה מסוס. כך, בביקור בקופת חולים ביום XXX נרשם "סוג ביקור: 12 תאונה אישית", "תאריך תאונה: XXX", "תלונות/ סיבת הפנייה: החמרת מצב לאחר נפילה לפני כ- 4 חודשים... לאור החמרת מצב נבדק ע"י אורטופד... – סיבת הפנייה/ תלונה/ מחלה נוכחית נפילה מאופניים ב- XXX..." (ראו תיק מוצגי התובע מיום 20.5.2020).

1. ביום XXX הגיש התובע תביעה למוסד לביטוח לאומי לקצבת נכות כללית. זאת הפעם כתב התובע בתביעה "תאונת אופניים – יד ימין אינה מתפקדת", תוך זניחת גרסת הנפילה מסוס אך ללא אזכור מעורבות של רכב מנועי (ק/6).

1. בביקור במרכז סאלד לרפואה יועצת ביום XXX כתב הרופא בנוגע לאירוע כי "סוג ביקור: 1 תאונת דרכים"; "תאריך התאונה: XXX"; "הנ"ל עבר תאונת דרכים עם חבלה בכתף ימין" (ראו תיק מוצגי התובע מיום 20.5.2020. יוער שכאן מדובר על תאונת דרכים, אך לא מוזכרים האופניים).

1. בסיכום ייעוץ מיום XXX בבית החולים שיבא (תל השומר) נכתב "חבלת גפה עליונה מימין מיום XXX בעת נפילה מאופני שטח (RHD)... טופל ראשוני בנוירוכירורגיה בסורוקה כיוון שחבלתו לוותה בחבלת ראש" (ראו תיק מוצגי התובע מיום 20.5.2020). זהו המסמך הרפואי הראשון – 5 חודשים לאחר האירוע – בו האופניים הנטענות מכונות "אופני שטח", אך עדיין לא מוזכרת מעורבות של רכב מנועי.

1. בביקור נוסף בבית החולים שיבא (תל השומר) מיום XXX נכתב "חבלת גפה עליונה וראש מיום XXX בעת נפילה מאופני שטח. טופל ראשונית בנוירוכירורגיה של סורוקה" (ראו תיק מוצגי התובע מיום 20.5.2020).

1. הנה כי כן, החל מפברואר XXX זנח התובע את גרסת הנפילה מסוס, ובמקומה העלה את גרסת הנפילה מאופניים (שהוגדרו בהמשך כאופני שטח), עדיין מבלי להזכיר מעורבות של רכב מנועי.

1. לעומת שינוי הגרסה של התובע והפיכתה לגרסת נפילה מאופני שטח, דבק XXX גם בשלב מאוחר זה בגרסת הנפילה מסוס. בביקור שXXX ביקר בקופה ביום XXX – זמן קצר לפני שהתובע הגיש את התביעה נגד הקופה וסורוקה – הרופאה שטיפלה בXXX כתבה לעניין האירוע "לדבריו היה מעורב בתאונה כרוכב על סוס" (ק/14).

הטענות בכתבי בי-הדין
1. כתב התביעה הראשון בנוגע לאירוע הוגש על ידי התובע ביום 9.8.2018 (ת.א. 21592-08-18). כתב תביעה זה הוגש נגד סורוקה והקופה ונכתב בו כי "XXX נפגע התובע... לאחר שנפל מאופני שטח" (פסקה 6 לכתב התביעה). בחוות דעת המומחה האורתופדי מטעם התובע מיום 5.11.2017, אשר צורפה לכתב התביעה, נכתב: "בתאריך XXX נפגע בתאונת אופניים" (עמ' 3 לחוות הדעת). נוכחותו של XXX באירוע לא נזכרה בכתב התביעה, ואף לא מעורבותו של רכב מנועי.

1. בתצהיר עדות ראשית שהגיש התובע ביום 20.5.2020 בת.א. 21592-08-18 נכתב "XXX נפגעתי... לאחר שנפלתי מאופני שטח" (פסקה 2 לתצהיר). גם בתצהיר לא נזכרה נוכחותו של XXX באירוע, ואף לא מעורבותו של רכב מנועי.

1. ביום 22.9.2020 הגישו הקופה וסורוקה בקשה לסילוק התביעה בת.א. 21592-08-18 על הסף בנימוק שמהראיות שנאספו עולה שמדובר בתאונת דרכים. עוד נטען בבקשת הסילוק כי "הנתבעים יעירו כי התובע לא סיפר עד היום לבית המשפט הנכבד מי היה אותו פצוע נוסף שנפגע עמו בתאונה וממילא לא הגיש תצהיר עדות ראשית מטעמו. להימנעות זו של התובע להימנע מליתן פרטים של עדים ולזמן לעדות עדים רלוונטיים שפרטיהם בידיעתו יש גם כאן משמעות ראייתית" (פסקה 13 לבקשה).

1. ביום 28.10.2020 הוגשה תגובתו של התובע לבקשה לסילוק על הסף. התובע טען כי מחמת איבוד הכרה הוא אינו יודע כיצד אירעה התאונה. לדבריו "התובע הצליח לאחרונה ליצור קשר עם האדם איתו נסע באופניים, מר XXX", "לטענתו של XXX במהלך הנסיעה על האופניים הגיחו בסמוך אליהם אופני שטח וטרקטורונים, נסעו בפראות ואחד מהטרקטורונים פגע באופניים של התובע וXXX וכתוצאה מכך נגרמה התאונה" (פסקאות 11-10 לתגובה). התובע עדכן שביום 26.10.2020 הגיש תביעה נגד קרנית בגין האירוע וביקש שהדיון בשתי התביעות יאוחד (ת.א. 54209-10-20). כפי שהוברר בהמשך, במקביל XXX הגיש אף הוא באוקטובר 2020 תביעה נגד קרנית בה טען כי האירוע הוא תאונת דרכים. תביעתו של XXX תלויה ועומדת בבית משפט השלום בירושלים XXX.

1. התובע צירף לבקשתו לאיחוד התביעות תצהיר מיום 20.10.2020 בו הצהיר התובע כי "ביום XXX נסעתי על אופניים יחד עם XXX על שביל עפר בסמוך XXX"; "בשלב מסוים אירעה תאונה, נפלתי מהאופניים ואיבדתי הכרה"; "אינני זוכר בדיוק איך קרתה התאונה מאחר ואני איבדתי את ההכרה ואני רק זוכר שבשלב מסוים התעוררתי כשאני שוכב על הארץ אחרי ששפכו לי מים על הפנים"; "אני זוכר שסבלתי מכאבי תופת, הייתי בהכרה מעורפלת וכבר בדרך לבית החולים כשהייתי בניידת מד"א הזריקו לי מורפיום בכמויות גדולות"; "כפי שגם עולה מהתיעוד הרפואי כבר באמבולנס שנשאלתי אמרתי שאני לא זוכר בדיוק מה קרה וכך גם במיון בסורוקה" (התצהיר, נספח ג' לבקשה לאיחוד תיקים. הוגש 28.10.2020).

1. עוד צורף לבקשה לאיחוד התביעות תצהירו של XXX מיום 25.10.2020. XXX הצהיר כי "ביום XXX נסעתי על אופניים יחד עם [התובע] על שביל עפר XXX"; "בשלב מסוים הגיחו בסמוך אלינו מספר אופני שטח וטרקטורונים שנסעו בפראות"; "אחד הטרקטורונים ביצע פניה חדה בסמוך אלינו ופגע עם החלק האחורי שמאלי שלו באופניים שלי ושל [התובע]"; "כתוצאה מהפגיעה אני ו[התובע] עפנו מהאופניים ונפצענו".

1. ביום 18.1.2021 ניתנה החלטה בדבר איחוד הדיון בתביעות, ובקדם משפט שהתקיים בתביעות המאוחדות הוחלט בהסכמה כי תיבחן תחילה השאלה האם האירוע הוא תאונת דרכים המקימה חבות לקרנית ולצורך זה יישמעו עדי התובע, המה התובע וXXX (ראו החלטות מיום 26.10.2021 ומיום 16.8.2022; הודעה על הגשת ראיות התובע מיום 26.11.2021). בקשת הסילוק על הסף שהגישו בית החולים והקופה נותרה תלויה ועומדת.

האירוע: עדי התובע
עדות התובע
1. בחקירתו הנגדית על ידי ב"כ הקופה גרסת התובע הייתה כי האירוע הוא תאונת דרכים וכי אינו זוכר את אירוע התאונה שכן "נסעתי על אופניים... בשביל לכיוון XXX עם XXX באמצע הדרך קיבלתי מכה, לא זוכר, איבדתי את ההכרה והייתי בערפולים כזה, העירו אותי. הגעתי לבית חולים, זהו, היה לי שבר ביד" (עמ' 9 לפרוטוקול). לעומת זאת, בחקירתו הנגדית על ידי ב"כ קרנית התבררה גרסת התובע ככזו שרבות בה הסתירות והפרכות. להלן מספר דוגמאות.

1. כנזכר, בבקשה לאיחוד התביעות שהגיש התובע נטען – כהסבר לשיהוי בהעלאת גרסת תאונת הדרכים – כי "התובע הצליח לאחרונה ליצור קשר עם האדם איתו נסע באופניים, XXX". דא עקא, בחקירתו הנגדית של התובע התברר כי מר XXX הוא חבר של אחיו של התובע ולטענת התובע מר XXX סיפר לו את מלוא פרטי האירוע כשנה לאחר האירוע, היינו מספר שנים לפני הגשת התביעה נגד הקופה וסורוקה (עמ' 13 לפרוטוקול). חרף שאלות חוזרות ונשנות שהופנו אליו בעניין בחקירה הנגדית, לא ידע התובע להסביר מדוע בתביעתו משנת 2018 לא העלה את גרסת תאונת הדרכים אלא הסתפק בטענה שנפל מאופניים מבלי להזכיר מעורבות של רכב מנועי, והוא לא ידע להסביר מדוע גרסה זו הועלתה על ידו רק בשנת 2020, לאחר שהקופה ובית החולים ביקשו לסלק את התביעה נגדם על הסף על יסוד טענתם שמדובר בתאונת דרכים (עמ' 16-15, 48-47 לפרוטוקול). התובע גם לא ידע להסביר מדוע לא הזכיר את נוכחותו של מר XXX בכתב התביעה ובתצהיר העדות הראשית שהגיש במסגרת תביעתו נגד בית החולים והקופה, ומדוע XXX לא הוזכר על ידו בתביעה שהגיש למוסד לביטוח לאומי. ויוזכר: בתביעה לביטוח לאומי כתב התובע במפורש כאילו לא היו עדים לאירוע (ק/5; עמ' 40-39 לפרוטוקול).

1. סתירה בולטת נוספת בעדות התובע נגעה לגרסת הנפילה מסוס. כנזכר, בבית החולים סורוקה טען התובע, בין שאר גרסאות, כי הפגיעה נגרמה בשל נפילה מסוס (ק/3). והנה, בעדותו בהליך הנוכחי התכחש התובע לחלוטין לגרסה זו. כאשר התבקש להסביר בחקירתו הנגדית מדוע העלה את גרסת הנפילה מסוס בבית החולים, הסביר שהיה תחת השפעת מורפיום שניתן לו על ידי מגן-דוד-אדום (עמ' 30 לפרוטוקול), אך כאשר הוצגו לו מסמכי המוסד לביטוח לאומי בהם נרשם מפיו ביום XXX, כשבועיים לאחר האירוע – מועד בו בוודאי לא היה תחת השפעת מורפיום – כי "רכבתי על סוס", "נפלתי מסוס ושברתי את היד", ניכר היה שאינו יודע להשיב והוא מופתע מכך שמסמכים אלו הגיעו לידי ב"כ קרנית (עמ' 38 לפרוטוקול). התובע גם לא ידע להסביר הכיצד גרסת הנפילה מסוס הועלתה במקביל גם על ידי XXX (עמ' 65 לפרוטוקול). אמנם, XXX טען שגם הוא היה תחת השפעת מורפיום (עמ' 73 לפרוטוקול), אולם למותר לציין כי לא הובאה כל ראיה לכך שמורפיום יכול לגרום להזיות זהות אצל אנשים שונים. עוד יובהר שהתובע העיד כי אין לו תחביב של רכיבה על סוסים, כך שאין מדובר באסוציאציה שיכולה אולי להיחשב טבעית מבחינתו (עמ' 32-31 לפרוטוקול).

1. תהייה נוספת בנוגע לגרסת התובע בדבר נסיעה באופני שטח נגעה לאי-הימצאותם של אופני שטח בזירת האירוע. התובע גרס בעדותו כי האירוע אירע כשנסע באופני שטח, ולדבריו האופניים נשארו בזירה "לא לקחנו, לא אספנו, פינו אותנו משם באמבולנסים... לא יודע מה איתם" (עמ' 55 לפרוטוקול). אולם, כשהוצג לו ששוטר שהגיע לזירה דיווח כי "במקום 2 פצועים ואמבולנסים. במקום לא היה כל כלי רכב שמעורב בתאונה ולא היו עדים" (ק/9, ההדגשה הוספה), שוב לא ידע התובע להסביר את הדברים ולא ידע לומר כיצד נעלמו לפתע אופני השטח הנטענים, וניכר היה שהתובע לא היה מודע לכך ששוטר הגיע לזירה ותיעד את הדברים (עמ' 61-60 לפרוטוקול).

1. מורכבות נוספת נגעה לעניין טענת התובע בדבר איבוד הכרה. התובע גרס, כאמור, כי איבד את הכרתו במהלך התאונה ומשום כך לטענתו לא זכר את פרטיה. אולם, גרסת איבוד ההכרה לא נתמכה במסמכים הרפואיים שכן פרמדיק מד"א שהגיע לזירה ובדק את התובע כתב שהתובע "ללא סיפור איבוד הכרה" (ק/2). הרופא בבית החולים סורוקה גם הוא רשם "ללא איבוד הכרה... CT ראש – ללא ממצא חבלתי וללא ממצא מוקדי תוך מוחי" (ק/4). המודיע שהזעיק את מגן-דוד-אדום אף הוא מסר מפורשות בשיחה הטלפונית עם מד"א כי "הם בהכרה בהכרה אבל צועקים פה מכאבים" (ק/2). המורכבות האמורה התחדדה בחקירתו הנגדית של התובע. כך, התובע הקפיד כל העת לומר שאינו זוכר את פרטי האירוע, אך כאשר נשאל האם ייתכן שדבר מה אחר (כגון, אופניים או סוס) הוא שהתנגש בו – שאלות שמשמעותן שאין מדובר בתאונת דרכים ואין לקרנית חבות – ידע התובע בכל זאת להשיב שנפגע על ידי "משהו גלגלי, שנוסע" (עמ' 44 לפרוטוקול). כלומר, כל אימת שהתובע נשאל שאלות שאי-זיכרונו יכול היה לשלול את חבותה של קרנית ידע התובע לפתע לזכור את הדברים, בניגוד לגרסתו לפיה אינו זוכר את האירוע.

1. לקשיים הרבים בעדותו של התובע יש להוסיף סתירות בין עדותו של התובע לXXX, סתירות שהעיקריות שבהן תפורטנה להלן. 

עדות XXX
1. XXX העיד במסגרת פרשת ההוכחות מיד לאחר שהעיד התובע. במהלך עדותו ראה מר XXX לומר במפתיע, מיוזמתו, כי השפעת מורפיום היא שגרמה לו לגרוס בבית החולים שנפל מסוס, בדומה להסבר שראה ליתן לכך התובע. ראו האמור להלן בחקירה הנגדית:

"ש.	אתה סיפרת באיזשהו מקום בבית החולים או בהזדמנות שנפלת מסוס?
ת.	אני סיפרתי?
ש.	כן
ת.	אולי הייתי בהשפעה של מורפיום או משהו כזה, לא זוכר דבר כזה.
ש.	אבל לא היה מעורב שום סוס?
ת.	לא היה מעורב סוס" (עמ' 73 לפרוטוקול).

1. וראו דברי ב"כ קרנית בנוגע לתהיות שלטענתו עולים בשל ההעלאה היזומה על ידי מר XXX של הסבר המורפיום, הסבר הדומה עד מאד להסבר שהעלה התובע (עמ' 74 לפרוטוקול).

1. בהקשרים אחרים דווקא התגלו סתירות ברורות בין גרסתו של התובע לאירועים לעומת גרסתו של מר XXX. דוגמא בולטת: התובע העיד ושב והעיד בחקירתו הנגדית כי לפני היציאה לשביל בו אירע האירוע, השניים נפגשו בתחנת דלק סמוכה (ראו למשל עדות התובע בעמ' 9, 10, 17, 18, 19, 20, 24, 34, 55 לפרוטוקול). לעומתו, XXX העיד שהפגישה הייתה בשביל עצמו והוא לא הזכיר את תחנת הדלק בהקשר של פגישה בין השניים (ראו עמ' 88 לפרוטוקול). בהמשך ניסה אמנם XXX לסייג את דבריו קמעא כשטען "לא זוכר בדיוק", אך הוא עצמו הזכיר את תחנת הדלק בדבריו, ומדבריו עלה שלעמדתו הפגישה לא התקיימה בתחנת הדלק (עמ' 90 לפרוטוקול).

1. מר XXX, בדומה לתובע, לא ידע להסביר את גרסת הנפילה מסוס, והעלה הסברים מוקשים עד מאד בעניין. כמו כן מר XXX לא ידע להסביר מדוע הגרסה הראשונה והמידית – ולכאורה הספונטנית והאמינה ביותר – שהועלתה על ידו בפני איש מגן-דוד-אדום ובבית החולים הייתה גרסת הנפילה מטרקטורון כשמר XXX יושב מאחור, והוא לא ידע לבאר מדוע כעת הוא מציג גרסה אחרת. להלן מקצת מדבריו המוקשים של מר XXX בנוגע לגרסת הנפילה מסוס, שהועלתה על ידו גם בקופת חולים יומיים לאחר האירוע:

"ש.	...אתה מופיע בעשר בבוקר XXX והנה אתה מוסר לרופא שלך [בקופת חולים] שלפני יומיים נפלת מסוס
ת.	אני מוסר לו או שהיה רשום?
ש.	הנה כתוב, ביקור XXX, אתה מבקר אצלו... תלונות או סיבת ההפניה לפני יומיים נפל מהסוס. 
ת.	סיבת הפנייה?
ש.	כן
ת.	מה זה אומר?
ש.	שאתה מתלונן שנפלת
ת.	לא, הבאתי לה הפניה,
ש.	לא, הסדר הנכון עד כמה שאני זוכר נכון את קופות החולים שולחים לרופא משפחה ואם כואב לך האוזן אז אתה מקבל הפנייה לאף, אוזן, גרון. אתה מקבל ממנה הפנייה, לא מקבלים הפנייה לרופאת המשפחה
ת.	אם אני עכשיו הולך לבית חולים הוא לא מפנה אותך לרופאת המשפחה?
ש.	לא, תחזור לרופא, לא הפנייה
ת.	אז הוא אמר לרופא או לא יודע מה
ש.	אז באת עם הפניה מבית החולים שכתוב שנפלת מסוס?
ת.	לא זוכר בדיוק מה היה לפני XXX, אני זוכר
ש.	בבית חולים ראינו שנפלת מהטרקטורון, התהפכת מהטרקטורון
ת.	זה מה שהוא אמר, זה לא מה שאני אמרתי
ש.	אז מישהו שלישי אמר בבית החולים שנפלת מסוס?
ת.	אז רגע, אז למה אמרתי שם מסוס ושם מטרקטורון?" (עמ' 104 לפרוטוקול).

1. מר XXX אף העיד בחקירתו הנגדית שהוא לא איבד כלל את הכרתו במהלך האירוע (עמ' 77 לפרוטוקול), וזאת בניגוד לגרסה שהשמיע מר XXX בהגיעו לבית החולים סורוקה, אז דווקא טען ל"איבוד הכרה למשך זמן קצר" (ק/12), גרסה שלכאורה מזכירה את גרסתו הנוכחית של התובע לאירוע.

1. הנה כי כן, עדותו של מר XXX הייתה אף היא רוויית קשיים וסתירות.

ראיות נוספות
1. במהלך חקירתו הנגדית של מר XXX ביקשו באי-כוח קרנית להצביע על קשיים נוספים שלטענתם קיימים בעדותו של מר XXX. הם הפנו בהקשר זה לתביעת נזיקין שהגיש בעבר; לתאונת דרכים בה היה מר XXX מעורב בעבר לאחר שנפל מאופנוע בו נהג; ולעיסוקו של מר XXX בעבר בXXX כשבמודעת הפרסומת לעסק נכתב "XXX" (ק/17), ונראה שביקשו לראות בכך ראיה נסיבתית מסוימת לטענה שהועלתה על ידם לפיה האירוע אירע כתוצאה מהתהפכות טרקטורון או אופנוע כשהתובע נוהג ללא רישיון ומר XXX יושב מאחוריו. לא ראיתי לייחס משקל לראיות האמורות, מחמת שמדובר למעשה ב"עדויות אופי", שהרלוונטיות שלהן לענייננו רחוקה, ככל שקיימת. והשוו לדבריו של פרופ' אליהו הרנון ז"ל לעניין הקושי בעדויות אופי בהליכים אזרחים (אליהו הרנון דיני ראיות 385, 388 (חלק ב, התשל"ז)). באי-כוח קרנית ביקשו בנוסף להפנות לסרטון שלטענתם נמצא בפייסבוק ובו לגרסתם נראה מר XXX מבצע פעלולים בטרקטורון, אולם לא ראיתי לקבל את הסרטון האמור כראיה שכן לא הובא עד שאישר שהדמות בסרטון היא של מר XXX (עמ' 118-116 לפרוטוקול). 

1. התובע ביקש להעיד כעד מטעמו את המודיע שהתקשר למגן-דוד-אדום והזמין את האמבולנס. המודיע ביקש ממגן-דוד-אדום שפרטיו לא ייחשפו, ובשיחת הטלפון עם המוקדנית כשהזעיק את האמבולנס אמר לה במפורש "אני לא אתן לך שום פרטים". ממגן-דוד-אדום נמסר שנערכה על ידם פנייה נוספת למודיע לצורך ההליך הנוכחי אך זה שוב סירב להיחשף (ראו הודעת מד"א מיום 24.1.2022). בהמשכם של דברים, הובררה זהותו של המודיע והקופה אף טענה כי "זהותו של אותו מודיע ידועה היטב הן לתובע והן לעד מטעמו (מר XXX) והם אף חברים (לרבות ברשתות החברתיות)" (ראו הודעה מיום 30.10.2022). וראו גם דברי מר XXX בחקירתו הנגדית ביחס לשאלה האם ייתכן שהוא חבר של המודיע, והאם ייתכן שהמודיע הוא שבא וסילק את כלי הרכב מהמקום. במענה לשאלה האם הוא מכיר את המודיע, שננקב בשמו, השיב מר XXX: "יכול להיות שאני מכיר, לא קופץ לי" (עמ' 74 לפרוטוקול).

1. המודיע לא התייצב לדיון ההוכחות בו הוא אמור היה להעיד, וב"כ התובע מסר שהמודיע יצר עמו קשר וטען שהוא בדרכו לטיפול רפואי בשל פגיעה שנפגע (עמ' 123 לפרוטוקול). בנסיבות אלו הוחלט, בהסכמת הצדדים, ש"הראיות שהוגשו בתיק לרבות תמלול המודיע ממד"א יהיו חלק מהתיק ובנסיבות שנוצרו אי הגעת העד למתן עדות לא תהיה ראיה לחובת התובע" (עמ' 124 לפרוטוקול).

דיון והכרעה
ממצאי מהימנות
1. התובע טוען בגרסתו העדכנית כי קיימת לו עילת תביעה כלפי קרנית לפי חוק פיצויים לנפגעי תאונות דרכים, התשל"ה- 1975 (להלן – חוק הפיצויים) מחמת שנפגע כרוכב אופניים מרכב מנועי שנהגו לא אותר. לעילת תביעה זו, ראו סעיף 12(א)(1) לחוק הפיצויים. 

1. דא עקא, התרשמותי מעדות התובע והעד מטעמו היא שלא ניתן לקבוע ממצא שבעובדה על סמך עדותם, עדויות שרב בהן הנסתר על הגלוי, ומרובות בהן הגרסאות, הפרכות והסתירות. כך, תחילה טען מר XXX שהאירוע הוא תאונת טרקטורון כשהוא ישב מאחור והתובע טען לתאונת דרכים ולאי-זיכרון. אחר כך הן התובע הן מר XXX העלו לפתע גרסה תמוהה של נפילה מסוס. בהמשך העלה התובע לבדו גרסה חדשה – גרסת הנפילה מאופניים, ללא אזכור מעורבות של רכב מנועי, ומר XXX המשיך לדבוק בגרסת הנפילה מסוס. הדבר לא מנע מהשניים להתכחש לחלוטין – ללא הסבר של ממש – לגרסה זו, כשבהליך הנוכחי שניהם טוענים כאילו גרסת הנפילה מסוס הועלתה על ידם מחמת השפעת המורפיום, למרות שאין ולו ראשית ראיה לכך שמורפיום גורם להזיות זהות אצל אנשים שונים. 

1. בנוסף, תחילה בחר התובע להגיש את התביעה בת.א. 21592-08-18 ולטעון בה לאירוע שאינו תאונת דרכים אלא נפילה מאופני שטח. בתביעה זו, ואף בתצהיר העדות הראשית שהגיש התובע במסגרתה, לא נזכרה כלל מעורבות של רכב מנועי ואף לא נזכרה נוכחותו של מר XXX באירוע. רק כשהוגשה בקשה לסילוק התביעה על הסף בטענה שמדובר בתאונת דרכים, הגיש התובע – XXX – את התביעה נגד קרנית בת.א. 54209-10-20 ובה העלה לראשונה טענה לתאונת דרכים, הזכיר לראשונה את נוכחותו של מר XXX באירוע וטען לראשונה לפגיעה מידי רכב מנועי עלום. במקביל, מר XXX הגיש תביעה ובה טענה דומה לבית משפט השלום בירושלים. טענתו של התובע בתצהירו לפיה נודע לו כביכול על היות האירוע תאונת דרכים רק בעקבות שיחתו לאחרונה עם מר XXX,  לא עמדה במבחן החקירה הנגדית, שכן התובע אישר בחקירתו הנגדית ששוחח עם מר XXX בעניין כשנה לאחר האירוע. טענת התובע לפיה איבד את הכרתו במהלך האירוע ואין הוא זוכרו, אף היא לא עמדה במבחן החקירה הנגדית ודינה להידחות מחוסר אמון. זאת, הן מחמת שבמסמכים הרפואיים כולם צוין במפורש שהתובע לא איבד את הכרתו במהלך האירוע (אם כי טען שאינו זוכרו) הן מחמת שכאשר נשאל בחקירתו הנגדית שאלות שמשמעותן הייתה העדר חבות לקרנית, אזי התובע דווקא ידע לזכור את העובדות וידע לטעון שנפגע על ידי רכב מנועי. מצב שבו תובע זוכר לפתע בחקירתו הנגדית שמדובר ב"משהו גלגלי, שנוסע", סותר חזיתית את טענתו לפיה הוא אינו זוכר את האירוע ואת טענתו לפיה כאילו לא ידע לכתחילה שנפגע על ידי רכב מנועי. 

1. בסיכומיהם בית החולים והקופה העלו לראשונה טענה לפיה שלל הגרסאות שמסרו התובע ומר XXX נבעו מרצונם לחפות על חברם-המודיע. לפי טענה זו, השלושה (התובע, מר XXX וחברם-המודיע) יצאו לשטח באופנוע או טרקטורון נהוג בידי החבר-המודיע, השתוללו ואז אירעה התאונה (פסקאות 39, 42, 79 לסיכומי הקופה וסורוקה). קרנית הלינה על כך שגרסה עובדתית זו הועלתה לראשונה בסיכומים והוסיפה וטענה שלגישתה האירוע אירע כשהתובע נוהג שלא כדין באופנוע/טרקטורון, ללא רישיון נהיגה או ביטוח, ומר XXX יושב מאחור. לגישת קרנית, החבר-המודיע התקשר למגן-דוד-אדום והוא שפינה את כלי הרכב מהמקום לאחר שאירעה התאונה. עוד התייחסה קרנית לאפשרויות עובדתיות נוספות שמשמעותן שאין היא חבה בגין האירוע, כגון האפשרות של נהיגה בהיתר מהבעלים כשהבעלים אינו מבוטח (סעיף 7(6) לחוק הפיצויים; עמ' 132-131 לפרוטוקול).

1. נוכח ריבוי הגרסאות להן טען התובע, ונוכח הקשיים הרבים בעדותו, איני יכולה לקבוע איזו מבין שלל גרסאותיו היא הנכונה. בה במידה, ומאותם טעמים, איני יכולה לקבוע איזו מהגרסאות להן טענו הנתבעים היא הנכונה. כפות המאזניים מעויינות ביחס לכל אחת מהאפשרויות, וההתרשמות הברורה היא שהתובע והעד מטעמו לא חשפו בבית המשפט את מלוא התמונה העובדתית הצריכה לעניין.

1. על כן, אני קובעת שלא ניתן לקבוע ממצא שבעובדה על סמך עדות התובע או על סמך עדות העד מטעמו.

דחיית התביעה נגד קרנית
1. כידוע, הכלל המשפטי הוא "המוציא מחברו עליו הראיה" (תלמוד בבלי, בבא קמא, מו, ב). משעה שהתובע לא הוכיח כיצד אירע האירוע שבגינו הוא תובע את קרנית, מחמת שלא ניתן לקבוע ממצא שבעובדה על סמך עדותו ועדות העד מטעמו – דין תביעת התובע נגד קרנית להידחות. יפים לעניין זה דברי כב' השופט זילברטל בת"א (ירושלים) 5133-03 עזבון אלחלאיקה נ' מדינת ישראל (2.9.2008), לאמור:

"הלכה היא, כי כאשר בית המשפט דוחה מכל וכל את הגרסה העובדתית שביסוד התביעה, די בכך, ככלל, כדי להביא לדחיית התובענה, והתובע אינו זכאי להיבנות מגרסה עובדתית אחרת" (שם, בפסקה 19 לפסק-הדין).

1. וראו גם דברי כב' השופט סולברג בת.א. (י-ם) 6312-04‏ אלחמאמרה נ' מדינת ישראל (17.10.2010); ודברי חברי כב' השופט וינוגרד בת"א 8159/04 עזבון המנוח קדאדחה נ' מדינת ישראל (18.8.2008). כן ראו דברי בית המשפט העליון בע"א 1148/11 חמידאת נ' משה כהן (13.6.2012) לפיהם:

"המערער ועדיו תארו תאונת עבודה שארעה כביכול כשעות אחר הצהריים של יום שבת. ואולם פציעתו של המערער הייתה, בנסיבות בלתי ברורות הן לעניין אופן התרחשות התאונה והן לעניין מיקומה – דווקא בשעת לילה. יודגש: המערער אינו נענש על שקריו; הוא נושא בתוצאה של אי הצגת גרסה נכונה בפני בית המשפט. לא ראינו אפשרות לסייע לו, עם כל הצער על פציעתו". 

1. וראו גם דברי כב' השופט שטיין בע"א 765/18 חיון נ' חיון (1.5.2019) לעניין דחייתה של תביעה מחמת "הסתרה מכוונת של עובדות מטריאליות" (שם, בפסקה 35 לפסק-הדין), ודבריו הדומים לאחרונה בע"א 6460/21 פרץ נ' כהן (18.6.2023).

1. ואכן, ב"כ התובע לא חלק על כך שככל שייקבע שלא הוכחו עובדות האירוע יהיה מקום לדחיית התביעה נגד קרנית (ראו עמ' 128 לפרוטוקול). אשר על כן, משעה שהתובע לא הוכיח את גרסתו העובדתית הנטענת, דין התביעה נגד קרנית (ת.א. 54209-10-20) – להידחות.

דחיית התביעה נגד סורוקה והקופה
1. דין בקשת הסילוק על הסף שהגישו בית החולים והקופה – להתקבל, ודין התביעה נגדם (ת.א. 21592-08-18) – להידחות. זאת, נוכח הגרסה שהעלה התובע עצמו לפיה מדובר בתאונת דרכים ומטעמים של השתק. התובע העיד ושב והעיד שהאירוע הוא תאונת דרכים. ראו דבריו המפורשים של התובע בחקירתו הנגדית במענה לשאלות ב"כ הקופה:

"ש.	תגיד לי בבקשה אתה הגשת תצהיר לבית המשפט במסגרתו הודאת או הצהרת כי אתה נפגעת בתאונת דרכים למעשה נכון?
ת.	כן
ש.	אתה זוכר את תאריך התאונה?
ת.	XXX
ש.	XXX נכון?
ת.	נכון" (עמ' 9 לפרוטוקול).

1. כן ראו עדותו של מר XXX, שהעיד מטעם התובע, וחזר וטען שהאירוע הוא תאונת דרכים (ראו עמ' 71 לפרוטוקול). 

1. [bookmark: Nitan]נוכח גרסת התובע בעדותו לפיה הוא נפגע בתאונת דרכים אזי התובע מנוע מלטעון – בתביעת הרשלנות הרפואית שהגיש נגד סורוקה והקופה – כי האירוע לא היה תאונת דרכים. והשוו הטעמים הרעיוניים שבבסיס הכלל לפיו אין להעלות טענות עובדתיות חלופיות, כקבוע בתקנה 27 לתקנות סדר הדין האזרחי, התשע"ט- 2018. כן ראו דברי כב' השופט סולברג לפיהם אין מקום להעלות בהליך משפטי טענות עובדתיות חלופיות וסותרות על יסוד דיני ההשתק (בע"מ 7799/22 פלונית נ' משרד הפנים, בפסקה 30 לפסק-הדין (‏31.1.2023)). 

1. התובע טען שלא נוצר בענייננו השתק משום שלגישתו השתק יכול לקום רק מקום בו התובע זכה בדינו בהליך קודם, מה שאין כן בענייננו. דין הטענה להידחות, שכן הפסיקה העדכנית של בית המשפט העליון בסוגיית ההשתק השיפוטי מציגה עמדה שונה. ראו דברי כב' השופט גרוסקופף בע"א 6744/20 מדינת ישראל  נ' טבר (7.7.2022), לאמור:

"כלל ההשתק השיפוטי קובע, בתמצית, כי כאשר בעל דין מעלה טענה משפטית או עובדתית בהליך מסוים – הוא מושתק מלהתכחש לה ולטעון טענה הפוכה בהליך אחר, וזאת גם כאשר ההליך המאוחר מתנהל מול מי שלא היה בעל דין בהליך המוקדם...
התכלית העיקרית שבבסיס כלל זה היא השאיפה למנוע פגיעה בטוהר ההליך וניצול לרעה של הליכים משפטיים...   
על רקע התכליות הללו, הועלתה בפסיקה האפשרות כי תנאי מקדים לתחולת ההשתק השיפוטי הוא שהטענה אותה העלה בעל הדין בעבר, ושאליה הוא מבקש להתכחש כעת – התקבלה במסגרת ההליך המוקדם, או לכל הפחות הקנתה לו יתרון או טובת הנאה. תנאי זה, הידוע כ'תנאי ההצלחה הקודמת', נותר עד כה שנוי במחלוקת במשפט הישראלי...
בפועל, בתי המשפט נוהגים להחיל את כלל ההשתק השיפוטי בעיקר כאשר ניכרת סטייה מהתכליות שעומדות בבסיסו...
כך למשל, במקרים מסוימים שבהם התקבלה טענה להשתק שיפוטי, הדגיש בית המשפט נסיבות שמעידות על חוסר תום-לב – כגון היעדר הסבר מניח את הדעת לשינוי הגרסה, או 'הודאה במסירת דברים שאינם אמת בתצהיר ובעדות'..." (שם, בפסקאות 8-4 לפסק-הדין).    

1. במקרה הנוכחי התובע לא נתן הסבר מניח את הדעת לשינויי הגרסאות על ידו, ומשעסקינן בהליך מאוחד בו התובע אינו יכול לטעון דבר והיפוכו מבחינה עובדתית, אזי נהיר שמתקיימים טעמיו של ההשתק השיפוטי. 

1. לפיכך, מכיוון שהתובע מנוע מלטעון בתביעתו נגד הקופה ובית החולים שהאירוע לא היה תאונת דרכים, אזי המשמעות המשפטית של הדברים היא שעל יסוד עיקרון ייחוד העילה, דין התביעה נגד הקופה ובית החולים להידחות. לעיקרון ייחוד העילה בסוגייתנו, ראו סעיף 8(א) לחוק הפיצויים; ע"א 3765/95 חוסיין נ' טורם, פ''ד נ(5) 573, 584-583 (1996).

1. והלוא התביעות שבפניי הן למעשה שתי תביעות נפרדות שהדיון בהן אוחד. אילו הייתה נדונה התביעה נגד בית החולים והקופה לבדה בקשת הסילוק על הסף בוודאי הייתה מתקבלת והתביעה הייתה נדחית, נוכח עדותו המפורשת של התובע לפיה יסודו של האירוע בתאונת דרכים. בה במידה, אילו התביעה נגד קרנית הייתה נדונה בנפרד גם היא הייתה נדחית מחמת שהתובע לא הוכיח את גרסתו ומחמת שהתובע לא חשף את מלוא התמונה הצריכה לעניין בפני בית המשפט. התוצאה אינה אמורה להשתנות אך מחמת איחוד התביעות. המהות היא אותה מהות. והשוו בשינויים המחויבים להמ' 207/53 טומשינסקי נ' קוטלרסקי, פ"ד ח 444 (1954).

על התוצאה של דחיית שתי התביעות
1. התובע טען בהרחבה שתוצאה מעין זו של דחיית שתי התביעות סותרת את טעמי המדיניות שביסוד חוק הפיצויים, שהוא חוק סוציאלי במידה רבה (ראו פסקה 15 להשלמת הסיכומים). למטרתו הסוציאלית של החוק, ראו פרופ' יצחק אנגלרד פיצויים לנפגעי תאונות דרכים 27 (מהדורה חמישית, 2022). 

1. לא ראיתי לקבל את הטענה ולא ראיתי מנוס מדחיית שתי התביעות. אמנם כן, סעיף 8(ג) לחוק הפיצויים קובע ש"אין בהוראת סעיף קטן (א) [הקובע את עיקרון ייחוד העילה] כדי לגרוע מתביעה על פי פקודת הנזיקין של מי שאין לו עילת תביעה על פי חוק זה". לפרשנות הסעיף ראו ע"א 2591/09 אלנסארה נ' שליסל (22.2.2011). אולם, הוראת סעיף 8(ג) עניינה "מי שאין לו עילת תביעה" לפי חוק הפיצויים, ואילו במקרה הנוכחי עסקינן במי שעילת תביעתו הנטענת לא הוכחה. דחייתה של תביעה מחמת חוסר הוכחה של עילת התביעה אינה שקולה למצב של העדר עילת תביעה. השוו לתקנה 41(א)(1) לתקנות סדר הדין האזרחי, התשע"ט-2018, שעניינה סמכותו של בית המשפט להורות על סילוקה של תביעה על הסף מקום בו "כתב התביעה אינו מגלה עילת תביעה", לעומת תקנה 129 לתקנות סדר הדין האזרחי, שעניינה מתן פסק-דין לאחר שמיעת ראיות.

1. אשר לעניין אלנסארה: דובר שם ברוכבי אופנוע שנהגו באופנוע ללא רישיון. רוכבי האופנוע נפגעו בתאונת דרכים כתוצאה מפגיעת רכב אחר. הפוגעים הורשעו בפלילים בגין פגיעתם ברוכבי האופנוע. רוכבי האופנוע לא יכלו לתבוע את נזקיהם לפי חוק הפיצויים מחמת שנהגו ללא רישיון, ולכן הגישו תביעה מכוח פקודת הנזיקין נגד הפוגעים. הפוגעים ביקשו לדחות את התביעה הנזיקית בטיעון שמחמת שמדובר בתאונת דרכים, לא קמה להם חבות בנזיקין על יסוד עיקרון ייחוד העילה. בית המשפט העליון דחה את הטענה, וקבע שבהיעדר עילת תביעה לפי חוק הפיצויים קמה לנפגעים עילת תביעה נזיקית נגד הפוגעים. 

1. כעולה מתיאור הדברים, עניין אלנסארה שונה מענייננו. בענייננו, לא נקבע אפריורית שאין לתובע עילת תביעה נגד קרנית אלא רק לאחר שמיעת ראיות נקבע שהתובע לא הוכיח את גרסתו העובדתית. בעניין אלנסארה הנפגעים חשפו בפני בית המשפט את מלוא התמונה הצריכה לעניין, מה שאין כן בענייננו. כמו כן, בעוד שבעניין אלנסארה הנתבעים הם שגרמו לתאונת הדרכים והם שביקשו להסתמך על עיקרון ייחוד העילה, הרי שבמקרה הנוכחי התובע עצמו הוא שטען שמדובר בתאונת דרכים במסגרת תביעתו לפי פקודת הנזיקין.

1. לכך יש להוסיף את פסיקת בית המשפט העליון בע"א 9073/15 פלוני נ' כלל (4.9.2017), שם נדון המקרה הבא: המערער נפל לבור עמוק ובלתי מגודר המצוי באתר בנייה. כתוצאה מכך נגרם לו נזק גופני חמור ביותר. לא היה ספק של ממש בשאלת התרשלותה של החברה הקבלנית האחראית לבור, שכן דובר בחפירה עמוקה מאד ובלתי מגודרת (ראו פסקה 13 לפסק-הדין). הנסיבות המדויקות שהובילו לנפילה של המערער אל הבור נותרו עמומות מחמת גרסאות סותרות שהציגו המערער ועדיו. לפי אחת הגרסאות הנפילה לבור הייתה תוצאה של תאונת דרכים, שקיומה שולל את אחריות בעל הבור בנזיקין. לפי גרסאות אחרות הנפילה אירעה ללא מעורבות רלוונטית של רכב מנועי. התביעה שם הוגשה הן נגד מי שיוחסה להם חבות לפי חוק הפיצויים (מבטח הרכב וקרנית) הן נגד מי שיוחסה להם חבות לפי פקודת הנזיקין (החברה הקבלנית בעלת הבור, ונתבעים נוספים). התביעה נדחתה הן בעילה לפי חוק הפיצויים הן בעילה לפי פקודת הנזיקין, תוך הותרת התובע ללא פיצוי (זולת קצבאות המוסד לביטוח לאומי). ערעור לבית המשפט העליון נדחה אף הוא. כב' השופט הנדל מסביר שם את הדחייה של שתי התביעות, כמתחייב מנטל ההוכחה, לאמור:

"כלל גדול הוא בדין האזרחי כי נטל הראיה מוטל על התובע, המבקש להוציא מחברו. בענייננו לא הרימו התובעים... את הנטל המוטל עליהם. התביעה נגד המשיבים ונגד החברה הקבלנית על פי פקודת הנזיקין לא הוכחה כדבעי, שכן האפשרות שלא מדובר בתאונת דרכים לא הוכחה יותר מן האפשרות שמדובר בתאונת דרכים. כאמור, אם מדובר בתאונת דרכים המשיבים והחברה הקבלנית פטורים מאחריות. לעומת זאת, גם התביעה נגד מבטחת הרכב ונגד קרנית לא הוכחה במידה הנדרשת, שכן האפשרות שמדובר בתאונת דרכים לא הוכחה יותר מן האפשרות שלא מדובר בתאונת דרכים" (שם, בפסקה 5 לפסק-הדין).

1. דברים אלו יפים אחד לאחד לענייננו.

1. עוד עומד שם כב' השופט הנדל על טעמי המדיניות שבבסיס התוצאה של דחיית שתי התביעות, דברים שאף הם יפים אחד לאחד לענייננו. ואלו דבריו:

"חיוני לזכור כי גם לנתבע יש זכויות... כשם שאין זה צודק לפטור את הנתבע מלשלם לתובע במקום שבו חייב הוא, כך אין לחייב את הנתבע במקום שלא הוכח חיובו... במצב שבו קיימים שני נתבעים, שלפי גרסה אחת אחד מהם חייב לתובע מאה שקלים והשני פטור לחלוטין, וגרסה אחרת שלפיה השני חייב לתובע מאה שקלים והראשון פטור לחלוטין... החיוב [של מי מהנתבעים]... הוא בגדר פסיקה נגד נתבע שלא הוכח בכלל האם הוא חייב, ולו באופן חלקי... לא שיעור הפיצוי שנוי במחלוקת אלא אחריותו של אחד מהנתבעים לפצות את הנפגע. יצירת חבות יש מאין מהווה מחסום לקבלת התביעה...
 סיכומה של נקודה, הכלל הרגיל הוא כי על התובע להוכיח את תביעתו... אי-יכולת של בית המשפט לקבוע מיהי ה'יחידה' החייבת בתשלום היא תולדת הגרסאות הסותרות שמסר המערער, שיודע את אשר התרחש" (שם, בפסקה 14 לפסק-הדין. ההדגשה הוספה).

1. בקשה לדיון נוסף נדחתה על ידי כב' השופט דנציגר (דנ"א 7336/17), שקבע כי:

"אין בפסק הדין כל חידוש משמעותי, שכן הוא מתבסס על הכלל הידוע מימים ימימה לפיו המוציא מחברו עליו הראיה, וכן על הכלל לפיו מקום שתובע בהליך אזרחי אינו מוכיח את תביעתו במאזן הסתברויות, הרי שתביעתו תידחה" (שם, בפסקה 13 להחלטה).

1. מפסיקה זו נלמד שטעמי המדיניות המתוארים מחייבים את דחייתן של שתי התביעות במקרה הנוכחי. ויושם אל לב: בע"א 9073/15 פלוני הנ"ל נדון מקרה בו לא היה ספק של ממש בשאלת התרשלותה של החברה הקבלנית בעלת הבור. בכל זאת התביעה נגדה נדחתה, וכן נדחתה טענת התובע, על יסוד סעיף 38 לפקודת הנזיקין [נוסח חדש], שמחמת שעסקינן ב"דבר מסוכן" (הבור) אזי נטל ההוכחה אמור לעבור אל כתפי החברה הקבלנית. למותר לציין שבמקרה הנוכחי לא התקיימה איזה מהוראות הדין המקימות יסוד להיפוך נטל הראיה (ראו סעיפים 41-38 לפקודת הנזיקין). על כן, טעמי המדיניות שפורטו בעניין פלוני חלים בענייננו הן במישרין הן מקל וחומר. 

1. לא ראיתי לקבל בהקשר זה את טיעוני ב"כ התובע, שטען שהלכת פלוני הנ"ל אינה נוגעת לענייננו. לטענתו, בהלכת פלוני תאונת הדרכים והרשלנות שבאי-גידור הבור היו אירוע אחד, בעוד שבענייננו מדובר ברשלנות רפואית נטענת בטיפול בתובע לאחר פציעתו באירוע (ראו עמ' 134 לפרוטוקול). אולם, הפסיקה לא ראתה להבחין – מבחינת עיקרון ייחוד העילה – בין רשלנות נטענת באירוע הפגיעה עצמו לרשלנות רפואית נטענת לאחר אירוע הפגיעה (ראו ע"א 3765/95 חוסיין נ' טורם הנ"ל), ועל כן אין בסיס ליצירתה של הבחנה זו בהקשר הנוכחי.

1. ב"כ התובע הוסיף וטען שאין להלכת פלוני תחולה בענייננו מחמת שבהלכת פלוני נדון מקרה בו התובע ניסה במכוון לעמעם את נסיבות האירוע, בעוד שלגישתו במקרה הנוכחי התובע לא זכר את עובדות האירוע (ראו פסקאות 8-3 להשלמת הסיכומים). אלא שכאמור לא ראיתי לקבל את גרסת התובע לפיה, כביכול, לא זכר את נסיבות האירוע וכן לדחות את גרסתו בדבר איבוד ההכרה. גרסת איבוד ההכרה סתרה את המסמכים הרפואיים, וגרסת איבוד הזיכרון – שאמנם הועלתה כבר בשלבים המוקדמים – לא עמדה, כמתואר, במבחן החקירה הנגדית ונדחתה מחוסר אמון. ההתרשמות היא שגרסה זו, כמו עדות התובע כולה, כללה אי-חשיפה בבית המשפט של מלוא התמונה הצריכה לעניין. לכן, אבחנה זו, שביקש ב"כ התובע לערוך בין המקרה הנוכחי לעניין פלוני, אינה יכולה לעמוד.

1. אשר על כן, טענות ב"כ התובע לפיהן אין תחולה להלכת פלוני בענייננו דינן להידחות, ומכוחה של הלכה זו, התוצאה של דחיית שתי התביעות היא תוצאה שאין מנוס ממנה.

התוצאה
1. התביעות בת.א. 21592-08-18 ובת.א. 54209-10-20 – נדחות.

1. חרף דחיית התביעות וחרף הקשיים הרבים שמצאתי בעדותו של התובע, לא ראיתי לעשות צו להוצאות. זאת, בהתחשב במצבו הבריאותי של התובע ובהינתן שכיום הוא אינו עובד ופרנסתו על קצבת הביטוח הלאומי אותה הוא מקבל בעקבות האירוע (עמ' 11, 53 לפרוטוקול).

1. פסק-דין זה ניתן בדלתיים סגורות משעה שנכללו בו פרטים מזהים בנוגע לתובע ומצבו הרפואי. הצדדים יוכלו להגיש בקשה מתאימה בעניין. 


ניתן היום, ו' תמוז תשפ"ג, 25 יוני 2023, בהעדר הצדדים.

